Martin Henriksen (DF), 2009-12-04:
Tak for det.
Nogle gange bliver man jo afsløret i den politik, som man ønsker at føre, og det er vi vel nok blevet afsløret i her for Dansk Folkepartis vedkommende, men det lever vi såmænd nok med.
Det her er jo en udmøntning eller en videreførelse af det forslag til et finanslovudspil, som Dansk Folkeparti kom med, hvor vi bl.a. havde det her på tapetet.
Og det er så en udmøntning af den finanslovaftale for 2010, som er indgået mellem regeringen og Dansk Folkeparti.
Baggrunden for det her lovforslag, som bygger oven på og udvider nogle af de rammer, der i dag er i repatrieringsloven, er jo, at det danske samfund har forandret sig.
Og på nogle strækninger har det danske samfund forandret sig i en negativ retning.
Det, der bl.a. er negativt set med Dansk Folkepartis øjne, er, at der rundtomkring har udviklet sig forskellige former for parallelsamfund; at der er indvandrere i Danmark, som ikke føler sig hjemme her, og som ganske givet ønsker at leve et liv – det kan vi også se, ved at de lever i parallelsamfundene – hvor de er omgivet af folk, der har den samme kulturelle baggrund, som de selv har.
Det her er jo et tilbud.
Det er et tilbud om, at man kan rejse hjem til den kulturkreds, hvor man føler sig hjemme.
Man kan få midler til at etablere sig, og når muligheden for at vende tilbage til Danmark på det hidtidige opholdsgrundlag bortfalder, får man udbetalt en ekstra bonus.
Det er jo det, som lovforslaget går ud på.
Så er der også – ud over at man refunderer 100 pct. af kommunernes udgifter til de her ydelser, som jo er en forhøjelse og også i sig selv et incitament til, at der bliver sat skub i den udvikling, som gerne skulle komme – en pulje på 20 mio. kr., som går til, at kommunerne kan lave opsøgende arbejde og forklare, hvilke muligheder man har for at vende hjem til det land, som man engang kom fra.
Det er det, som lovforslaget går ud på.
Det her lovforslag bygger videre på mange af de andre initiativer, som er taget på udlændingeområdet.
Det væsentligste er jo, at Dansk Folkeparti har været med til – hvis ikke vi har været bagmænd til – at den udlændingepolitik, som bliver ført i dag, har medført, at den muslimske indvandring til Danmark er bragt markant ned, i forhold til hvad den var før 2001.
Det mener vi har været altafgørende, for udlændingepolitikken og en stram udlændingepolitik er fundamentet for al anden politik her til lands.
Vi har som sagt gennemført forskellige stramninger.
Vi har også på det retspolitiske område og vedrørende udvisningsreglerne gennemført stramninger, der har betydet, at mange tusinde kriminelle udlændinge er blevet udvist af Danmark.
Det her er så at sige en måde at sige på, at der er masser af mennesker her til lands, som ikke ønsker at være her, som ikke kan være her og ikke vil integreres og ikke må integrere sig.
Og de har nu fået et tilbud om at vende tilbage til det land, de kom fra.
Men det er samtidig også et signal om, at vi skal bruge vores kræfter på at integrere dem, der har størst integrationspotentiale, altså dem, der gerne vil det danske samfund.
Man må også gøre sig klart, at uanset hvor mange penge vi poster ud til integration i det danske samfund – til sociale projekter osv. – er det jo i sidste ende den enkeltes vilje til at lade sig integrere og blive tilpasset til det danske samfund, der er afgørende for, at det her vil komme til at fungere.
Så har vi jo, i forbindelse med at det her lovforslag er blevet diskuteret i medierne, været vidne til den sædvanlige slingrekurs fra venstrefløjens side.
Socialistisk Folkeparti startede med at være imod det her initiativ, og så lige pludselig var Socialistisk Folkeparti for det her initiativ.
Det kommer så ganske givet af, at man fortsat forsøger at foregøgle vælgerne, at man vil videreføre den udlændingepolitiske linje, der er lagt.
Jeg deler faktisk fru Marianne Jelveds undren over den måde, som Socialistisk Folkeparti har ført politik på på det her område, men også på andre områder, hvor man foregøgler vælgerne noget bestemt, og hvor man skifter holdning fra dag til dag.
Det bliver spændende at se, hvad Socialistisk Folkeparti siger i dag, og det bliver også spændende at se, hvad de siger i morgen.
Men det her lovforslag er ganske klart.
Det er et tilbud.
Hvis man ikke ønsker at integrere sig i det danske samfund, er det her en mulighed for, at man kan vende tilbage til der, hvorfra man kom.